ট্রাম্পের শুল্কবানে রক্তাক্ত ভারত সহ এশিয়ার শেয়ার বাজার!

ওয়েব ডেস্ক : চলতি মাসের শুরুর দিকে ভারতের উপর শুল্ক (Tariffs) চাপিয়েছিলেন মার্কিন প্রেসিডেন্ট ডোনাল্ড ট্রাম্প (Donald Trump)। বুধবার, ২৭ অগাস্ট থেকে সেই শুল্ক কার্যকর হয়েছে। আর তার আগেই ভারতের শেয়ার বাজারে (Share Market) পতন দেখা গিয়েছে। সেই কারণে মঙ্গলবার দুপুর ১টা নাগাদ সেনসেক্স (Sensex) পড়েছে ৮৫০ পয়েন্ট। সঙ্গে নিফটির (Nifty) পতন হয় ২৫৬ পয়েন্ট। বৃহস্পতিবার বাজার খুললে সেনসেক্স ও নিফটি৫০-র পতনের ধারা অব্যাহত থাকতে পারে বলে মনে করছেন বিশেষজ্ঞরা।

মূলত, গনেশ চতুর্থীর কারণে বুধবার বন্ধ রয়েছে ভারতের দুই স্টক এক্সচেঞ্জ। কিন্তু মার্কিন শুল্কের কারণে তার আগে থেকেই ভারতের বাজারে পতন দেখা গিয়েছে। তবে শুধু ভারত নয়, এশিয়ার বিভিন্ন দেশে রক্তাক্ত হয়ে রয়েছে শেয়ার বাজার। অন্যদিকে শেষ ট্রেডিংয়ে আমেরিকার বাজারে বৃদ্ধি হয়েছে বলে খবর।

আরও খবর : বৈষ্ণোদেবীর পথে ধস নেমে মৃত ৩০! শোকপ্রকাশ প্রধানমন্ত্রীর

বুধবার বাজার খুলতেই জাপানের (Japan) নিক্কেই ইনডেক্স পয়েন্ট ০.১৭ শতাংশের বেশি কমে গিয়েছে। গুরুত্বপূর্ণ সূচক টপিক্সের পয়েন্ট প্রায় ০.৩০ শতাংশ কমে গিয়েছে। অন্যদিকে দক্ষিণ কোরিয়ার (South Korea) কোসপির পয়েন্ট প্রায় ০.২০ শতাংশ কমেছে। এর পাশপাশি অস্ট্রেলিয়ার বাজারেও মঙ্গলবার পতন দেখা দিয়েছিল। তবে বুধবার তা ঘুরে দাঁড়িয়েছে। আমেরিকার বাজারেও শেষ ট্রেডিংয়ে বৃদ্ধি লক্ষ্য করা গিয়েছে। সে দেশের বিভিন্ন শেয়ারের দাম বেড়েছে।

প্রসঙ্গত, রাশিয়া (Russia) থেকে তেল কেনার জন্য ভারতের উপর দু’দফায় শুল্ক চাপিয়েছেন ডোনাল্ড ট্রাম্প (Donald Trump)। চাপানো হয়েছে ৫০ শতাংশ শুল্ক। আজ থেকে তা কার্যকর হয়েছে। সেই কারণে পতন দেখা গেল ভারতের বাজারে। শুধু ভারত নয়, এশিয়ার বিভিন্ন দেশেও শেয়ার বাজারের পতন দেখা দিয়েছে। আগামী বেশ কয়েকদিন এমনটাই চলতে পারে বলে মনে করছেন বিশেষজ্ঞরা।